
SAOPŠTENJE ZA MEDIJE
15. maj, Beograd

Novi datum Noći muzeja: Ljubav koja pobeđuje sve

Iako zbog trenutne situacije Noć muzeja neće biti održana 16. maja,  druženje u muzejima, galerijama i drugim institucijama kulture širom Srbije planirano je za novi datum, 5. septembar, a tema ovogodišnje manifestacije biće - ljubav!

Treća majska subota prethodnih godina bila je rezervisana za najbolji provod u muzejima, o kojem bi se potom pričalo mesecima. Međutim, usled trenutnog stanja, vodeći računa o bezbednosti i zdravlju kako posetilaca tako i svih onih koji vredno rade na pripremi sadržaja za Noć muzeja, ovogodišnja manifestacija biće odložena za kraj leta.

„Za nama su po mnogo čemu jedinstveni dani borbe protiv pandemije koja je na prečac skočila sa jednog meridijana na drugi, koja nas je zatekla i izmenila našu svakodnevicu, preokrenula naše rasporede, poremetila nam planove. Pred nama su nedelje u kojima borba ne prestaje, dani u kojima uzvraćamo udarac uz pomoć znanja, uz pomoć nauke i, pre svega, ljubavi i brige za zajednicu čiji smo deo“, poručuju organizatori Noći muzeja. 

U skladu sa novonastalom situacijom, naredna Noć muzeja u Srbiji planirana je za prvu septembarsku subotu, a uživanje u kulturnim sadržajima biće organizovano poštujući sve preporuke nadležnih institucija. Nakon meseci izolacije i karantina koji su stavili na preispitivanje ljudske odnose, emocije, našu bliskost i povezanost, ljubav kao tema ovogodišnje manifestacije nametnula se sama. 

„Iznova nam je postalo sasvim jasno da bez ljubavi život nema iste boje. Bez ljubavi, umetnost nema istu snagu.  Bez ljubavi, ni muzeji nemaju isti sjaj. Potrudićemo se da pripremimo što zanimljiviji i inspirativniji program, kako bismo posve neobično leto pred nama zaokružili na najlepši mogući način, dokazujući da ljubav zaista pobeđuje sve“, navode organizatori ove manifestacije.

Jedanaestu godinu zaredom kanal Viasat History je ponosni nacionalni sponzor manifestacije Noć muzeja.

Noć muzeja predstavlja jedinstven kulturni spektakl u više od 120 gradova širom sveta, među kojima je od 2005. godine i Beograd. Prva Noć muzeja, održana u 5 beogradskih muzeja i galerija, uspela je da animira više od 4.000 posetilaca, dok je tokom narednih godina taj broj narastao na neverovatnih 500.000 ulazaka u muzeje na skoro 200 lokacija u više od 60 gradova i mesta širom Srbije.

